রাঙামাটি শহরে পাহাড় ধসে নিহত ৩
সংগ্রাম ডেস্ক : রাঙামাটি শহরের কলেজ গেইট এলাকায় পাহাড় ধসের ফলে দেয়াল চাপা পড়ে অন্তত তিনজনের মৃত্যু হয়েছে।
শহরের কলেজ গেইট সিএন্ডবি কলোনির নীচের পাড়ায় গতকাল বৃহস্পতিবার বিকাল সাড়ে চারটার দিকে হঠাৎ একটি টিনশেড ঘরের পাশের দেয়াল নির্মাণের কাজ চলাকালীন পাহাড়ের মাটি ধসে পড়লে তিনজন আটকে পড়ে।
দ্রুত ফায়ার সার্ভিস ও সেনাবাহিনীর সদস্যরা এসে তাদের উদ্ধার করে রাঙামাটি সদর হাসপাতালে নিয়ে যায়। সেখানে কর্তব্যরত চিকিৎসক তাদের মৃত ঘোষণা করেন।
রাঙামাটি ফায়ারসার্ভিসের উপ পরিচালক মোঃ গোলাম মোস্তফা জানিয়েছেন, বাড়িটি পাহাড়ের ঢালে ঝুঁকিপূর্ণভাবে নির্মিত হওয়ায় পাহাড় ধসে পড়ে দেয়াল চাপা পড়ে এরা নিহত হয়েছেন। ফায়ারসার্ভিস খবর পেয়েই দ্রুত এসে উদ্ধার অভিযান শুরু করে।
ঘটনার পরপরই রাঙামাটির জেলা প্রশাসক মোহাম্মদ মানজারুল মান্নান, অতিরিক্ত জেলা প্রশাসক (রাজস্ব) প্রকাশ কান্তি চৌধুরী, অতিরিক্ত জেলা প্রশাসক (সার্বিক) আবু শাহেদ চৌধুরীসহ প্রশাসনের গুরুত্বপূর্ণ ব্যক্তিরা ঘটনাস্থল পরিদর্শন করেছেন।